三十日丙午。晴。自邦均至別山庄二里。曲家庄二里。龍灣子四里。一柳河二里。現曲子二里。胡李庄十里。白榦店二里。段家店二里。滹沱河五里。三河縣五里。東西棗林五里。共四十六里。中火。自棗林至白浮屠庄六里。新店六里。皇親店六里。夏店六里。柳河店五里。馬已乏六里。烟郊堡七里。共四十一里。是日通行八十四里。宿烟郊堡。薊州古漁陽。北有盤山。危峰削立。皆上豊下纖。類盤形。故名盤山。一名五龍山。甞讀袁中郞盤山記。多奇勝。必欲一登而無伴遊者。勢無柰何。山雖峭嶢。而雄蟠數百里。外骨內膚。果樹極多。皇城日用棗栗柹梨。皆出其中。行至漁陽橋。路左有楊妃廟。與峯頭祿山祠相對。天下有錢者何限。而何乃設此淫穢之祠。以祈冥佑耶。詩云。求福不回。此可謂浪費錢矣。或曰。聖人不黜鄭衛之淫詩。以存鑑誡。薊州錦屛山石壁。刻楊雄斬潘巧雲像云。白榦店。有遊觀秀才。相與胡盧曰。安祿山儘是名士。其咏櫻桃詩曰。櫻桃一籃子。半靑一半黃。一半寄懷王。一半寄周摯。或請以周摯句易。懷王爲協韻。祿山大怒曰。肯使周摯壓我兒耶。如此詩人。寧可乏祠。相與大笑。歷入香林寺。佛殿題曰香林菴。殿上金字題曰香林法界。康煕皇帝筆也。順治之妹。早寡爲尼。居此菴。壽逾九十而歿云。菴中所居。皆比邱尼也。庭中有白榦松二株。高數十丈。鱗甲蒼白。菴東有小浮圖五坐。浮圖左右。有白榦松三株。翠滿一庭。濤聲送凉。店名白榦。似因白榦松而稱焉。皇都漸近。車馬之聲。可謂白日雷霆。沿路左右。皆富貴家墳塚。連墻如閭閻。墻外引河爲壕。門前石橋。皆爲虹空。往往爲石牌樓。壕邊蘆荻中。時繫荳殼小艇。橋下處處設魚罾。墻內樹木森陰。時露甍檐。或湧出胡盧頂。小憩店中。欄外有數十美童。結隊行歌。錦袍繡袴。玉貌雪膚。或皷檀板。或吹笙簧。或彈琵琶。聯袂緩唱。姸好都冶。此等皆皇城丐兒。遊市肆中。求媚遠地客商。一宵接枕。或給數百兩銀子云。道傍連簟蔽陽。處處設戱。有演三國誌者。有演水滸傳者。有演西廂記者。高聲唱詞彈吹。並作千百玩戱之物。擺列賣買。皆爲孩提。片時供玩之資。而非但物料稀奇。其製作莫不精巧。或觸手破碎。而工費不下數兩紋銀。卓上列數萬關公像。橫刀立馬。其大纔數寸。皆紙造而巧妙入神。此是小兒戱具。而其多如此。則他可推知。眩慌駭惑。三官並勞。舟渡滹沱河。入三河縣城中。尋孫蓉洲有義宅。蓉洲已於月前。往山西未還。宅在城東關廟傍。五六間草屋。可念其貧寒無應門之童。隔簾有婦人之聲。殊不了了。槩言其家夫爲人館師。迎往山西地。獨與一女在家。高麗老爺儼臨敝庄。有失迎肅。又有喚人之聲。余出湛軒書幣。置之簾前而去。墻缺處立一女子。年可十五六。皓面素項。可念孫蓉洲女也。三河縣古臨昫。